N Á R O D N Á R A D A  S L O V E N S K E J R E P U B L I K Y

IX. volebné obdobie

**N á v r h**

UZNESENIE

**NÁRODNEJ RADY SLOVENSKEJ REPUBLIKY**

z ...... 2023

*k návrhu skupiny poslancov Národnej rady Slovenskej republiky o kompenzačných opatreniach súvisiacich s rastom cien a energií*

**Národná rada Slovenskej republiky**

**berie na vedomie**

1. že schválením viacerých zákonov v sociálnej oblasti v priebehu rokov 2022 a 2023 dochádza k negatívnemu zásahu do príjmov miest, obcí a vyšších územných celkov,

2. vláda Slovenskej republiky neposkytla mestám, obciam a vyšším územným celkom dostatočné kompenzačné opatrenia v súvislosti s rastom cien energií,

3. finančná situácia miest, obcí a vyšších územných celkov sa dramaticky zhoršuje a že bez vlastného zavinenia sú vystavené tlaku prijímania opatrení v oblasti dotácií, poplatkov a daní, ktoré vedú k ďalšiemu znižovaniu životnej úrovne ľudí,

**konštatuje**

že zákon č.526/2022 Z. z. o štátnom rozpočte na rok 2023 v ustanovení § 1 ods. 6 konštatuje: *,,Rezervy štátneho rozpočtu na rok 2023 sú uvedené v prílohe č. 6.‘‘, pričom v citovanej prílohe je položka ,,rezerva na kompenzačné opatrenia súvisiace s rastom cien energií – 860 000 000 Eur‘‘, z čoho 200 000 000 je určených práve pre mestá, obce a vyššie územné celky,*

**dôrazne žiada**

vládu Slovenskej republiky, aby okamžite pre mestá, obce a vyššie územné celky ako kompenzáciu vysokých cien energií uvoľnila z rezervy štátneho rozpočtu na rok 2023, z položky rezervy na kompenzačné opatrenia súvisiace s rastom cien energií zvyšnú sumu 54 000 000, ktorá ostala nevyplatená z dohodnutého kľúča dohodnutého medzi samosprávami a vládou Slovenskej republiky.

Bratislava, december 2023

**Odôvodnenie**

Finančná situácia v obciach, mestách a vyšších územných celkoch sa zhoršila z dôvodu energetickej krízy aj legislatívnych úprav prijatých v uplynulých dvoch rokoch. Pre účely kompenzácie straty príjmov bola v zákone 526/2022 Z. z. o štátnom rozpočte na rok 2023 vytvorená v prílohe č. 6 rezerva vo výške 860 000 000 Eur. Podľa medializovaných vyjadrení predstaviteľov vlády SR bolo 200 000 000 Eur vyčlenených na kompenzačné opatrenia pre obce, mestá a samosprávne kraje. Zároveň z medializovaných vyjadrení súčasného predsedu vlády SR ďalej vypláva, že samosprávam malo byť poskytnutých 108 000 000 Eur nevyhnutných pre zastavene ďalšieho dramatického zhoršovania situácie samospráv. Z tejto sumy bola vládou Ľudovíta Ódora vyplatená časť finančných prostriedkov vo výške 54 000 000 Eur. Skupina poslankýň a poslancov preto predkladá návrh, ktorým okrem iného dôrazne žiada vládu SR, aby okamžite zo schválenej rezervy uvoľnila pre obce, mestá a vyššie územné celky zvyšnú sumu 54 000 000 Eur, ktorou by malo dôjsť k avizovaného zastaveniu dramatického zhoršovania situácie samospráv.